分类：教育/科学-学习帮助
问题：韩愈的《杂说》四篇分别是什么？不是第四篇，是总共的四篇各叫什么！? 
韩愈的《杂说》四篇分别是什么？不是第四篇，是总共的四篇各叫什么！~~~~~~~ ~
回答：1《龙说》龙嘘气成云，（嘘上或有之字。）云固弗灵于龙也。然龙乘是气，茫洋穷乎玄间，（茫上或有而字。）薄日月，伏光景，感震电，神变化，水下上，汩陵谷，（汩音骨。）云亦灵怪矣哉！云，龙之所能使为灵也；（灵，或从阁本作云，非是。）若龙之灵，则非云之所能使为灵也。然龙弗得云，无以神其灵矣，失其所凭依，信不可欤！（弗或作不，或无信字，非是。）异哉，其所凭依，乃其所自为也。《易》曰：“云从龙。”既曰龙，云从之矣。 2《医说》 善医者，不视人之瘠肥，（医下或有人字。）察其脉之病否而已矣；善计天下者，不视天下之安危，察其纪纲之理乱而已矣。（纲下或无之字。理乱或作乱否。）天下者，人也；安危者，肥瘠也；纪纲者，脉也。（纪纲或作纲纪。）脉不病，虽瘠不害；脉病而肥者，死矣。通于此说者，其知所以为天下乎！（所以，阁无以字。）夏、殷、周之衰也，诸侯作而战伐日行矣。（作或作僭。）传数十王而天下不倾者，纪纲存焉耳。秦之王天下也，无分势于诸侯，聚兵而焚之，传二世而天下倾者，纪纲亡焉耳。（世或作帝。）是故四支虽无故，不足恃也，脉而已矣；四海虽无事，（四海或作天下。）不足矜也，纪纲而已矣。忧其所可恃，惧其所可矜，善医善计者，谓之天扶与之。（诸本或无天字。扶或作持。今按：此句未详，疑有误字。）《易》曰：“视履考祥。”善医善计者为之。（善计或无善字。） 3《崔山君传》谈生之为《崔山君传》，（谈生者，谈姓，不知其名。之或作云，而无为字，非是。）称鹤言者，岂不怪哉！然吾观于人，其能尽其性而不类于禽兽异物者希矣，将愤世嫉邪长往而不来者之所为乎？昔之圣者，（圣者或作圣人，或并有人者二字。）其首有若者，其形有若蛇者，其喙有若鸟者，（鸟，阁作马。或云：《尸子》“禹长颈鸟喙”，阁本讹也。）其貌有若蒙亻其者，（《荀子》：“仲尼之状，面如蒙亻其。”注云：“方相也。其首蒙茸然，故曰蒙亻其”。亻其音欺。）彼皆貌似而心不同焉，可谓之非人邪？即有平肋曼肤，（《楚辞》：“平肋曼肤，何以肥之。”）颜如渥丹，美而很者，貌则人，其心则禽兽，又恶可谓之人邪？（貌或作面，貌上或有其字。禽下或无兽字。邪或作也。《列子》：“包牺、女娲、神农、夏后氏，蛇身人面，牛尾虎鼻，皆有非人之状，而有大圣人之德。夏桀、殷纣、鲁桓、楚穆，状貌七窍皆同，而有禽兽之心。”公意亦如此耳。）然则观貌之是非，不若论其心与其行事之可否为不失也。（或从阁、杭无可否字，非是。）怪神之事，孔子之徒不言，余将特取其愤世嫉邪而作之，故题之云尔。 4《马说》 世有伯乐，然后有千里马。千里马常有，而伯乐不常有。（或无下千里字。）故虽有名马，只辱于奴隶人之手，（或无人字。）骈死于槽枥之间，不以千里称也。马之千里者，一食或尽粟一石。食马者，不知其能千里而食也。是马也，虽有千里之能，食不饱，力不足，才美不见外，且欲与常马等不可得，安求其能千里也！（食马上或有今之字，而食下疑脱一石字。马也或无也字。且欲或无且字，且或作而。今按：且字恐当在等字下。）策之不以其道，食之不能尽其材，鸣之而不能通其意，执策而临之曰：“天下无马。”呜呼！其真无马邪？其真不知马也！（二无字下，诸本皆有良字，阁、杭本皆脱“其真无马邪”五字。知或作识。也字皆作邪。）